Číslo spisu: NBS1-000-060-176

Číslo záznamu: 100-000-296-401

Dátum: 09.07.2021

**VYSVETLENIE**

informácií uvedených v oznámení o vyhlásení verejného obstarávania, v súťažných podkladoch alebo v inej sprievodnej dokumentácii podľa § 48 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“)

Verejný obstarávateľ, Národná banka Slovenska so sídlom Imricha Karvaša 1, 813 25 Bratislava (ďalej len „verejný obstarávateľ“), obdržal dňa 02.07.2021 prostredníctvom elektronického prostriedku, komunikačného rozhrania systému JOSEPHINE žiadosť o vysvetlenie informácií uvedených v súťažných podkladoch, v  nadlimitnej zákazke s názvom „**Dátová stratégia Národnej banky Slovenska**“ uverejnenej v Ú. v. EÚ/S 117 dňa 18.06.2021 pod číslom 2021/S 117-306348 a vo Vestníku verejného obstarávania 144/2021 dňa 21.06.2021 pod číslom 29953 – MSS (ďalej len „žiadosť o vysvetlenie“).

Po podrobnom oboznámení sa so žiadosťou o vysvetlenie Vám verejný obstarávateľ v súlade s ustanovením § 48 zákona o verejnom obstarávaní poskytuje nasledujúce vysvetlenie:

**Otázka č. 3:**

V zmysle bodu 22.2 je termín predloženia ponúk 30.07.2021, a zároveň podľa „Príloha č. 1 k časti A.3 KRITÉRIÁ NA VYHODNOTENIE PONÚK A PRAVIDLÁ ICH UPLATNENIA“ je predpokladaný štart projektu August 2021 a ukončenie v Novembri 2021 pri trvaní projektu 83 pracovných dní. Vid upozornenie v uvedenej prílohe: „Predpokladaná lehota plnenia od začiatku augusta 2021 do konca novembra 2021 predstavuje 83 pracovných dní“. Je reálny požadovaný termín štartu projektu v Auguste 2021 s ohľadom na proces verejného obstarávania?

**Odpoveď:**

Upozornenie v Prílohe č. 1 k časti A.3 KRITÉRIÁ NA VYHODNOTENIE PONÚK A PRAVIDLÁ ICH UPLATNENIA „Návrh na plnenie kritérií na vyhodnotenie ponúk“ malo za cieľ stanoviť maximálny počet osobodní pre každého kľúčového experta počas lehoty plnenie časti predmetu zákazky „projekt“, ktorá je 4 mesiace. Pri stanovený exaktnej hodnoty maximálneho počtu osobodní pre každého kľúčového experta sa ako príklad vychádzalo z predpokladanej lehoty plnenia od začiatku augusta 2021 do konca novembra 2021, čo predstavuje 83 pracovných dní. Nakoľko 83 pracovných dní zhruba odpovedá ľubovoľným štyrom za sebou nasledujúcim mesiacom od augusta do decembra kalendárneho roka zohľadňujúc deň nadobudnutia účinnosti zmluvy, verejný obstarávateľ ponechal danú maximálnu hodnotu osobodní pre každého kľúčového experta získanú z použitej predpokladanej lehoty plnenia.

V Článku V bode 1 návrhu Zmluvy na dodanie diela – Dátová stratégia Národnej banky Slovenska uzatvorenej podľa § 536 až 565 Obchodného zákonníka v znení neskorších predpisov (ďalej len „zmluva“), ktorý tvorí neoddeliteľnú súčasť súťažných podkladov, sa uvádza: „*Poskytovateľ sa zaväzuje vykonať (vytvoriť) a dodať objednávateľovi projekt do štyroch (4) mesiacov odo dňa nadobudnutia účinnosti tejto zmluvy*.“

**Otázka č. 4:**

Pri Kľúčovom expertovi 1 a Kľúčovom expertovi 3 je podľa bodu 37.1.2 požadované dodať jednu osobnú praktickú skúsenosť „v organizácii, ktorá zamestnáva aspoň 500 zamestnancov   
a prevádzkuje minimálne 25 informačných systémov za predchádzajúce 3 roky....“. Pri požiadavke na referencie zákazníka, prevádzkujúceho 27 systémov je požadovaný akýkoľvek systém pre zber, spracovanie a poskytovanie informácií? Znamená to, že aj samostatný malý „systém“ napr. pre spracovanie miezd je počítaný rovnako, ako komplexný systém, kde spracovanie miezd je len jeden z mnohých modulov jedného systému? V takom prípade nie sú referencie subjektov, ktoré viacero agend spracúvajú v jednom systéme rovnocenné voči referenciám subjektov, kde pre každú agendu je samostatný „systém“.

**Odpoveď:**

Verejný obstarávateľ definuje informačný systém  Národnej banky Slovenska nasledovne: „*Informačným systémom sa rozumie množina vzájomne prepojených IT,* *ktoré umožňujú automatizovane vykonávať účelovú množinu funkcií na podporu jednej alebo viacerých činností NBS. Pojem informačný systém zahŕňa aj komunikačný systém, ktorého rozhodujúcou funkciou je prenos informácií*.“ Analogicky s  touto definíciou informačného systému v NBS, bude verejný obstarávateľ akceptovať pre účely predmetného verejného obstarávania informačné systémy, ktoré umožňujú automatizovane vykonávať funkcie podporujúce činnosti poskytovateľa referencie.

Verejný obstarávateľ zároveň neurčuje veľkosť informačných systémov prevádzkovaných poskytovateľom referencie, pričom jednotlivé moduly informačných systémov nepovažuje za samostatné informačné systémy.

Verejný obstarávateľ pripája vyššie uvedený text k  už uvedenému textu do bodu 37.1.2.1 súťažných podkladov za odsek: „*Jedna osobná praktická skúsenosť s realizáciou projektu, ktorého obsahom bola príprava návrhu IT stratégie, alebo dátovej stratégie v organizácii, ktorá zamestnáva aspoň 500 zamestnancov a prevádzkuje minimálne 25 informačných systémov za predchádzajúce 3 roky od vyhlásenia verejného obstarávania na pozícií zodpovednej za analýzu a prípravu stratégie.*“ a platí pre všetkých kľúčových expertov.

**Otázka č. 5:**

Podľa bodu 39.9. sa: „Maximálny počet bodov pri kritériu č. 2 sa pridelí ponuke uchádzača   
s najvyššou hodnotou bodov zohľadňujúcich počet osobných praktických skúseností kľúčových expertov č. 1 až č. 3 s ďalšími projektami (s výnimkou projektov preukazujúcich splnenie podmienok účasti ) v zmysle bodu 37.1.2.1“ Znamená to, že projekty preukazujúce splnenie podmienok účasti sa do výpočtu pridelených bodov nezarátavajú?

**Odpoveď:**

V bode 39.9 Pravidlá na uplatnenie kritérií súťažných podkladov sa uvádza: „*Maximálny počet bodov pri kritériu č. 2 sa pridelí ponuke uchádzača s najvyššou hodnotou bodov* *zohľadňujúcich počet osobných praktických skúseností kľúčových expertov č. 1 až č. 3 s ďalšími projektami (****s výnimkou projektov preukazujúcich splnenie podmienok účasti****) v zmysle bodu 37.1.2.1 podľa pozície za predchádzajúcich 5 rokov od vyhlásenia verejného obstarávania a podiel kľúčových expertov č. 1 až č. 3 na plnení predmetu zákazky a pri ostatných ponukách sa určí úmerou. Takto vypočítané hodnoty bodov ostatných ponúk sa zaokrúhlia na dve desatinné miesta*.“

Z vyššie uvedeného jednoznačne vyplýva, že projekty kľúčových expertov preukazujúce splnenie podmienok účasti podľa bodu 37.1.2 súťažných pokladov, sa nezarátavajú do výpočtu pridelených bodov zohľadňujúcich počet osobných praktických skúseností kľúčových expertov č. 1 až č. 3   
s ďalšími projektami.

Ing. Jaroslav Mikla

Výkonný riaditeľ úseku finančného riadenia a informačných technológií,

dočasne poverený riadením úseku hospodárskych služieb a bezpečnosti